যশোর, ৩০ জুন (শীর্ষ নিউজ ডটকম): যশোর পৌরসভার ২০১১-১২ অর্থবছরের ৭২ কোটি ২৭ লাখ টাকার বাজেট ঘোষণা করা হয়েছে। আজ বৃহস্পতিবার পৌর কমিউনিটি সেন্টারে পৌরবাসী ও  সাংবাদিকদের সামনে মেয়র মারুফুল ইসলাম এ বাজেট ঘোষণা করেন।  জানা যায়, বাজেট ঘোষণাকালে মেয়র পৌরসভার উন্নয়ন ও নাগরিক সুবিধা বৃদ্ধির অঙ্গীকার করেন। বাজেটে ৭২ কোটি ২৭ লাখ টাকা ব্যয় দেখানো হলেও আয় দেখানো হয়েছে ৫৫ কোটি ৫২ লাখ টাকা। ঘাটতি রয়েছে ১৬ কোটি ৭৫ লাখ টাকা। যশোর শহরের গুরুত্বপূর্ণ রাস্তাগুলোর উন্নয়ন, পানির চাহিদা পূরণ, মশা নিধন, ড্রেন নির্মাণ, ময়লা-আবর্জনা পরিষ্কার, স্কুল মাঠের উন্নয়ন ও শহরের প্রবেশ মুখে গেট নির্মাণসহ বহুমুখী পরিকল্পনা বাস্তবায়নের প্রতিশ্রুতি দেন তিনি। নবনির্বাচিত এ মেয়র বলেন, বিগত পরিষদের  কাছ থেকে ১৬ কোটি ৯৬ লাখ ৫৬ হাজার ২৭৬ টাকার ঋণের বোঝা মাথায় নিয়ে দায়িত্ব নিয়েছি।  এ সময় পৌর মেয়র ছাড়াও পৌর কাউন্সিলর, পৌরসভার নির্বাহি প্রকৌশলী ও সচিবসহ কর্মকর্তারা উপস্থিত ছিলেন। পৌর নাগরিক হিসেবে জমির আহমেদ টুন, একরামউদ্দৌলা, মিজানুর রহমান তোতা ও ফখরে আলম প্রমুখ বক্তব্য রাখেন। যশোর পৌরসভার ইতিহাসে এটাই সর্বোচ্চ বাজেট বলে জানা গেছে।  (শীর্ষ নিউজ ডটকম/প্রতিনিধি/ওআর/আরআর/২০.০৮ ঘ.)